De yngste borgere i Frederikshavn kommune skal allerede i vuggestue- og børnehave årene lære at bruge teknologi, og derfor har Frederikshavn Kommune afsat knap to millioner kroner til digitalisering i kommunens dagsinstitutioner.

De yngste borgere i Frederikshavn kommune skal allerede i vuggestue- og børnehaveårene lære at bruge teknologi, og derfor har Frederikshavn Kommune afsat knap to millioner kroner til digitalisering i kommunens dagsinstitutioner Fremtidens borgere skal kunne begå sig online på højt niveau, være mere end almindeligt dygtige til at bruge digitale kommunikationsværktøjer og endda forstå programmering på et basalt niveau. Det mener Vibeke Post Madsen, centerchef for Børn og Skole i Frederikshavn Kommune. - Teknologi fylder allerede meget i vores hverdag. Og når vores mindste borgere når folkeskolealderen, har det uden tvivl udviklet sig yderligere. For slet ikke at tale om det behov for teknologisk forståelse de kan forventes at skulle have, når de en dag træder ind på arbejdsmarkedet. Den fremtid har vi som kommune pligt til at ruste dem til, siger Vibeke Post Madsen. Frederikshavn Kommune vil styrke de yngste borgeres digitale udvikling på flere fronter. Der afsættes penge til digitalt udstyr så som projektorer, digitale mikroskoper og integrerede lydanlæg til institutionerne, og der afsættes penge til undervisningskufferter med IPads, smartphones, kodningsrobotter og andet udstyr til digital læring. Men teknologien er ikke noget i sig selv, mener centerchef for Børn og Skole, Vibeke Post Madsen. - Det digitale udstyr må aldrig stå alene. Det er ikke udstyret, der er det vigtige. Det væsentlige er, at teknologien understøtter børnenes udvikling og dannelse. Det digitale udstyr skal bruges til f.eks. at skabe lyden fra en jungle samtidig med, at man ser på junglens dyr på væggene og prøver at efterligne deres bevægelser, hvor vi aktiverer deres sanser, og bevægelsen er i centrum. Vi arbejder også med robotter, hvor børnene skal lære at tænke fremad, f.eks. på en måtte med bogstaver, hvor det handler om at komme hen til sit begyndelsesbogstav, eller lave en bane ud fra træning af bogstaver. Det kan også være en bane, som bygges af børnenes egen fantasi, hvor den frie leg kombineres med kodning. Vi har mange dygtige pædagoger ude i vores institutioner, og jeg er sikker på, at de finder de helt rigtige løsninger på, hvordan man kombinerer teknologi og pædagogik til gavn for vores børn, siger Vibeke Post Madsen.